Budi promjena koju želiš vidjeti

Niti jedan čovjek nije savršen i različitog smo spola, vjere, boje očiju, načina odijevanja... U prošlosti, a i danas mnogi ratovi vode se zbog različitih mišljenja, boje kože, vjere i besmislenih sukoba. I danas ljudi teško prihvaćaju različite i boje se promjena, ali više ne u mom razredu.

Početkom polugodišta u naš razred stigla je nova učenica Ramia. Sve bi bilo normalno kao i ranije, ali Ramia je bila tamnoputa djevojčica, crnkinja. Guste kovrčave kose, krupnih očiju i najbjeljih zubi. Bila je drugačija, tiha i sramežljiva. I mi smo nju sramežljivo promatrali. Bojažljivo je pozdravila i sjela u zadnju klupu. Nekoliko dana međusobno smo se smješkali, izmjenjivali kratke rečenice, ali joj se nismo usudili prići i započeti razgovor. Pitala sam se zašto? Zašto joj ne mogu prići i pitati je kako je spavala, je li pogledala novu seriju? Odgovor je bio - ona je drugačija. Mislila sam, ona je nova u razredu, ona se treba nama prilagoditi, ona nas treba, a ne mi nju. Ubrzo sam shvatila da je ona ovdje s nekim razlogom. Ona je bila tu da nam pomogne promijeniti nas same. Nesigurno sam prišla Ramiji koja je sama i tužna sjedila u zadnjoj klupi. Ponudila sam joj žvaku, a ona me pogledala svojim krupnim očima i osmjehnula se prekrasnim osmijehom. Slijedilo je službeno upoznavanje i rukovanje. Toplina njezine tamne ruke otopila je u meni sve sumnje i strahove. Ugodno je bilo razgovarati s Ramijom, ispravljati njezin loše naučen hrvatski jezik, pomoći joj u učenju... I ostali moji prijatelji počeli su je primjećivati, razgovarati s njom i šaliti se s Novom, kako su je zvali. Svi smo je zaštitnički branili od zlobnih pogleda i riječi pojedinaca iz škole. Nismo mogli dopustiti da se Ramija osjeća manje vrijednom samo zato što je njena koža tamnija od naše. Uostalom, i mi nastojimo na moru što više pocrnjeti i tako preplanuli pojaviti se na igralištu. Ramia nam je ispričala o načinu života u Keniji, običajima, igrama i glazbi. Upijali smo njezine priče i ponekad poželjeli biti kao ona. Ramia je ubrzo postala dio našeg razreda, ravnopravna, ista kao i mi. Ona nam je pomogla shvatiti kako je lako promijeniti sebe, prihavatiti ljude bez obzira na vjeru, boju kože, očiju... I ona se promijenila isto kao i mi. Najveselija promjena bila je njezino pitanje: “Kaj delaš?“

Hvala ti tamnoputa djevojčice što si nam pomogla shvatiti da nije potrebno voditi ratove i svađati se zato što netko ne misli i ne izgleda poput nas. Dovoljan je ljubazan pogled i širok osmijeh. Promijenimo ono što jedino možemo promijeniti. Promijenimo sebe! Mahatma Gandhi rekao je: “Gdje ima ljubavi, ima i života.“

 Martina Berta, 7. r.